**AHF årsberetning 2018/2019**

**Styret**

Elisabeth K. Eckbo Leder

Haakon Thaulow Styremedlem / Kasserer

Knut Nes Styremedlem / VHF, Valdres Hytteforum

Johan Mohn Styremedlem

Nils Vogt Styremedlem

Trond Bjærknes Styremedlem

Terje Evensen Styremedlem

Varamedlemmer:

Svein Svarstad

Kjetil Foyn

**Årsmøtet og styremøter**

Årsmøtet ble avholdt 2. april 2018 på Danebu. Ca. 70 medlemmer møtte.

Det var et musikkinnslag fra Valdres Sommersymfoni ved møtets begynnelse.

Det er avholdt 4 styremøter – se referater på AHFs hjemmesider.

**Medlemmer**

Hytteforeningen har ca. 712 betalende medlemmer fra 17 av de 21 vel/veilag. I tillegg kommer 14 enkeltmedlemmer.

Styret har hatt et ganske omfattende arbeid rundt to hovedproblemstillinger:

1. Utbyggingsmønster/markagrense/tålegrenser for hytteutbyggingen i Aurdalsåsen
2. Forholdet til Nord-Aurdal kommune
3. **Utbyggingsmønster**

Formannskapet hadde befaring på Aurdalsåsen 23.08.18 vedrørende eventuell utbygging i Storstøllie Øst, men våre representanter som var til stede fikk ikke talerett, det fikk bare utbygger. Befaringen ble dekket av Valdres’en, og det ble noe avisdebatt i etterhånd med ordfører, men likevel ble saken i et senere formannskapsmøte gitt grønt lys. Den kommer til høring i 2019.

Vårt initiativ overfor kommunen i denne saken ble videreført ved at vår styreleder Elisabeth Kerr Eckbo holdt innlegg på AHFs vegne i «innbyggertimen» på kommunestyremøtet 06.09.2018:

Det ble poengtert at AHF ikke bare er opptatt av grenser og begrensning, men også av bevaring og utvikling av rekreasjonsverdiene på Åsen, dvs at attraktiviteten skal opprettholdes. Derfor er AHFs primære anliggende å reise strategiske spørsmål knyttet til grense for omfang av utbygging samt viktigheten av å få en «markagrense/fjellgrense» innbakt i kommuneplaner. Det ble bla henvist til anbefalinger fra Valdresrådet om å arbeide for fjell/markagrenser. AHF mener dette begynner å haste fordi

* presset i Aurdalsåsen øker
* det allerede foreligger dispensasjonssøknad om regulering av LNF-område som ikke inngår i gjeldende arealplan, (det er i 2019 blitt kjent at dispensasjonssøknaden er blitt gjort om til en omreguleringsak av området; Storstøllie Øst)
* gjeldende arealplan skal opp til vurdering etter kommunevalget i 2019

AHF er (sammen med Valdres Hytteforum (VHF)) deltaker i det nyetablerte Nettverk for fjellgrenser, en løs samarbeidsform for organisasjoner i Valdres som arbeider for en helhetlig forvaltning av våre fjellområder for at større utbygginger ikke skal tillates i strid med vedtatte planer, og for at vindmølleparker ikke skal ruinere verdifulle naturområder. Her samarbeider AHF og VHF med bl.a. Norges Jeger og Fiskerforening, Orienteringsforbundet, Den Norske Turistforening, Ornitologene og Naturvernforbundet, alt koordinert av Forum for Natur og Friluftsliv (FNF) Oppland. Det er også etablert samarbeid med tilsvarende fora andre steder i Oppland og Hedmark (som blir Innlandet fylke), som for eksempel Ringsaker (Sjusjøen), Lillehammer/Hafjell/Øyer.

Styret har etter årsmøtet i fjor også tatt initiativ til et tre-parts-samarbeid mellom AHF, grunneiere på åsen, og kommunen. Det skal sikre gjensidig informasjon på et tidlig stadium om kommende utbygginger.

1. **Forholdet til kommunen**

AHF fikk i 2018 to møter med rådmannen i mai og august, uten annet enn gjensidig orientering, ellers lite konkret.

AHF sendte derfor allerede 31.05.2018 et brev til kommunen som beskrev 3 modeller for samarbeid mellom kommune og deltidsinnbyggere, der AHF inviterte kommunen til å inngå en samarbeidsavtale. Styreleder Elisabeth Kerr Eckbo tok opp også dette under «innbyggertimen» i kommunestyret 06.09.18:

Vi etterlyste respons på AHFs forslag til samarbeide, da andre kommuner i Valdres har etablert eller er i ferd med å etablere gode samarbeidsmodeller, og NAK henger etter her.

Vår invitasjon til debatt ble møtt med bemerkningen «det er flott å ha engasjerte deltidsinnbyggere», før man gikk tilbake til dagsorden uten videre kommentarer …

Imidlertid, i møte 27.09.18, bestemte formannskapet: «Rådmannen får fullmakt til å ferdigforhandle en formell samarbeidsavtale …». En slik avtale forutsetter at hyttevel og -veilag fra hele kommunen er partnere, ikke bare Aurdalsåsen. AHF har derfor forsøkt å kartlegge og få kontakt med flere hytteområder, og i dag har vi til sammen 13 interessenter på blokka. I mars 2019 ble det derfor dannet en sammenslutning i form av et Nord-Aurdal Hytteforum (org.nr. 922 323 569) som avtalepartner for Nord-Aurdal Kommune, med Elisabeth Kerr Eckbo som leder og Nils Vogt og Knut Nes som 3 av 6 styremedlemmer.

Når dette skrives foreligger følgende avklaring:

* Nord-Aurdal kommune har, etter møte med representanter for AHF og de øvrige hytteforeningene 22.02.19, oversendt oss et forslag til samarbeidsavtale mellom kommunen og Nord-Aurdal Hytteforum. Avtalen bygger på tilsvarende avtaler i kommunene Vang og Sør-Aurdal
* Den er signert av partene og ble vedtatt i kommunestyret 21.03.2019

Denne samarbeidsavtalen har vært et av målene for det arbeidet som AHF-styret og VHF har nedlagt gjennom mange år, og styret er derfor meget godt fornøyd med at samarbeidet med kommunen nå er kommet inn i formelle former. Når Øystre Slidre snart har sin avtale med kommunen i boks, har samtlige 6 kommuner i Valdres slike avtaler med sine deltidsinnbyggere.

**Skiløyper og alpinanlegg**

Styret har sterkt støttet de gjentatte initiativene fra Løypelaget med tanke på å få en løsning rundt løypetraseen mellom Aurdalsåsen og Kruk. Saken er fortsatt kun midlertidig løst, kommunen har fortsatt ikke ønsket å bidra i særlig grad, og det arbeides videre for en permanent løsning.

AHF venter fortsatt på fremdrift i arbeidet med en hovedplan for stier og løyper i kommunen. Nord-Aurdal er den største hyttekommunen i det største hyttefylket i Norge, men en overordnet plan for hovedtraséer er tidligst varslet etter neste kommunevalg. Med en slik plan vedtatt er det forventet at Løypelagets arbeid vil vesentlig forenkles, men enda viktigere er nok at området vårt kan beholde sin attraktivitet som naturområde for fastboende, turister og oss hytteinnbyggere. Dette er presisert om igjen i vårt innspill til kommunedelplanen for Kultur, Idrett og Friluftsliv, samt i vedtak i Valdresrådet – etter innspill fra Valdres Hytteforum – om samordning av skiløyper i kommunene og om innføring av «markagrenser» i Valdres-kommunene.

Styret holder kontakt med Aurdal og Kruk Løypelag, Valdres Alpinsenter og næringsdrivende og grunneiere om den videre utvikling på åsen vår.

**Støtte til sommeraktiviteter i åsen.**

Styret har gitt støtte til Rakagolfen (golfturnering) og til Aurdal IF for turorientering.

**Valdres Hytteforum (VHF)**

AHF har vært representert ved vårt styremedlem Knut Nes, som også har vært leder for VHF gjennom 2018. Han valgte å trekke seg ved årsmøtet i januar 2019. VHF er en partipolitisk nøytral interesseorganisasjon for hytteeierforeninger på kommunalt nivå i Valdres. Med «hytte» menes her hytter, fritidsboliger, leiligheter, camping-vogner på fast kontrakt, o.l. VHF har siden 2013 utviklet en organisasjon for oss deltidsinnbyggere for å samordne våre interesser og styrke våre bidrag overfor kommuner og institusjoner i Valdres. Forumet er basert på frivillig medlemskap, og åpen for én representativ hytteforening fra hver av regionens kommuner.

Fra 2016 har VHF plass i Valdresrådet, som er det øverste organet i vår region, og Knut Nes har sittet som nestleder i Valdresrådet. Slik har hytteeierne hatt både en lyttepost og en direkte kommunikasjon med det offisielle Valdres på regionnivå, og til politikere og administrasjon i Oppland fylkeskommune. Det er sannsynligvis første gang at deltidsinnbyggere har fått en slik definert rolle i Norge. Den har vi benyttet til å arbeide for at Valdres fortsetter å være et attraktivt rekreasjonsområde, med levende støler og beitedyr, lokalmat, åpne fjellandskap uten gjengroing, uten vindmøller, og med kultur og festivaler til beste for hyttefolk, turister og fastboende – uten at det alltid har vært like enkelt å få gjennomslag for dette.

Nord-Aurdal Hytteforum overtar nå som vår kommunes representant i VHF-styret, ved sin styreleder Elisabeth Kerr Eckbo.

Styret

Aurdalsåsen Hytteforening